Jørgen Arbo-Bæhr (EL), 2005-04-29:
Der er jo ikke nogen tvivl om, at tvangsægteskaber er en alvorlig krænkelse af mennesker, og derfor skal vi selvfølgelig som politikere også gøre, hvad vi kan for at bekæmpe tvangsægteskaber, forebygge dem og ikke mindst sikre, at de mennesker, der bliver ofre for tvangsægteskaber, får alle muligheder for at komme ud af dem i sikkerhed og uden at blive udsat for forfølgelse fra de mennesker, som har stået bag tvangsægteskaberne.
Der har været en debat om en lang række ting i forbindelse med forslaget, bl.a. om problemet er stort eller lille.
Det er der jo ikke rigtig nogen, der ved noget om, og det i sig selv burde jo være nok til, at man undersøger, hvad det er, vi snakker om, når vi snakker om tvangsægteskaber.
Der er også nogle, der i debatten har sammenblandet begrebet tvangsægteskaber og arrangerede ægteskaber.
Alt andet lige må man sige, at der er en væsentlig forskel.
Vi må fastholde, at arrangerede ægteskaber spænder over et meget, meget bredt spektrum af forskellige forhold, og at der også i danske familier er forskellige former for arrangementer eller i hvert fald forberedelser, så derfor er det vigtigt, at vi her snakker om lige præcis tvangsægteskaber, altså at en person bliver tvunget til at gifte sig med en anden mod sin vilje.
Der er også blevet snakket om 24-års-reglen undervejs i debatten.
For nogle partier virker det, som om 24-års-reglen er alfa og omega, der bare løser problemerne, men 24-års-reglen har jo først og fremmest den effekt, at den forhindrer folk, der godt vil bo med deres ægtefælle her i landet, men ikke er fyldt 24 år, i rent faktisk at få den ret.
Det er jo hovedeffekten.
Hr. Jesper Langballe snakker om at slå to fluer med et smæk.
Hvis man betragter de unge mennesker, som godt vil familiesammenføres her i landet, vil jeg sige, at så har hr. Jesper Langballe slået rigtig, rigtig, rigtig mange fluer med et smæk.
Så har han nemlig ramt alle dem, som godt vil bo sammen med deres ægtefælle i Danmark.
Det er også et faktum, at 24-års-reglen ikke løser problemet med tvangsægteskaber, og derfor er det altså nødvendigt, at vi prøver at kigge lidt mere på, hvad vi kan gøre med en bred vifte af tiltag for at løse det problem, at nogle mod deres vilje tvinges til at blive gift, og forslaget her prøver netop at forbedre de forhold, som kan forebygge tvangsægteskaber og sikre de mennesker, som bliver udsat for risikoen for det.
Ud over de tiltag, som ligger i forslaget, vil jeg bare nævne et enkelt forslag mere, som i hvert fald Enhedslisten står for.
Det er i virkeligheden et meget enkelt forslag, nemlig et forslag om, at de mennesker, som bliver udsat for tvangsægteskaber, skal have mulighed for at skifte personnummer, når de bryder ud af dem, så de på den måde kan få en vis form for sikkerhed.
Med det forslag, der ligger her, vil der i hvert fald kunne iværksættes en række tiltag, som vil betyde, at vi kan sikre mennesker og forebygge bedre, og derfor støtter vi selvfølgelig forslaget.
For det første: Hvis hr. Jesper Langballe havde hørt efter, hvad jeg sagde, sagde jeg rent faktisk, at 24-års-reglen forhindrer ægtefæller, som ønsker at bo sammen her i landet, i at gøre det, hvis den, der bor i landet i forvejen, er under 24 år.
Sådan virker reglen, og det betyder jo meget for de mennesker, om de har mulighed for at blive boende her i landet.
Man kan have nok så meget tilknytning til Danmark, og alligevel kan man ikke få lov til at gifte sig og bo her sammen med sin ægtefælle.
For det andet: Med hensyn til, om 24-års-reglen løser problemet med tvangsægteskaber, er det jo sådan, at tvangsægteskaber finder sted i dag, efter at 24-års-reglen er indført.
Det kan der være mange muligheder for.
Det kan være nogle, der er ældre, eller det kan være nogle, der f.eks. bor i det her land begge to, eller det kan være et spørgsmål om tvangsægteskaber, hvor man så bor i et andet land, og hvor den ene af dem kommer fra Danmark.
Der er masser af eksempler på tvangsægteskaber, efter at 24-års-reglen er indført.
Det er ikke det problem, den løser.
Jeg mener stadig væk, at det er rigtigt, at hovedårsagen til, at 24års-reglen blev indført, var, at man vil have så få til det her land som overhovedet muligt, og det var også det, der var det vigtigste motiv til, at den blev indført.